《元旦即事》
明代·李之世

闻鸡未觉晓，辨色始知旦。谯楼鼓一声，惊起晨鸦散。

墙隈爆竹响，屋角岁灯烁。门前已戒御，中厨方进盥。

罗衣御旧尘，榆火试新爨。望门投空刺，东里复西闬。

蹲蹲衢巷窄，楚楚冠裳焕。儿童庆岁添，老大祝违算。

日月双跳丸，暗把流光弹。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。